**H O T Ă R Â R E**

**privind înscrierea în Inventarul bunurilor din domeniul public al Județului Cluj a ”Drumului de acces la Stația de transfer deşeuri Huedin, Judeţul Cluj”**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 181 din 18.10.2021 privind înscrierea în Inventarul bunurilor din domeniul public al Județului Cluj a ”Drumului de acces la stația de transfer deşeuri Huedin, Judeţul Cluj”, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 37576/18.10.2021; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 37577/18.10.2021 şi Avizul cu nr. 37576 din 21.10.2021 adoptat de Comisia de specialitate nr. 4, emis în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de :

* Procesul-verbal de recepție la terminarea lucrărilor nr. 23340/29.06.2021 privind execuția lucrărilor de construcții aferente obiectivului de investiții ”Drum de acces la stația de transfer Huedin”, lucrări executate în baza Contractului de lucrări nr. 39995/298 din 29.11.2018, încheiat între UAT–Județul Cluj-, în calitate de achizitor și societatea Drumuri și Poduri Județene Cluj S.A., în calitate de executant;
* Documentul de poziție privind modul de implementare a Proiectului ”Sistem de Management Integrat al Deșeurilor în Județul Cluj”, aprobat prin Hotărârea Adunării generale a asociaților Asociației de Dezvoltare Intercomunitară ECO – METROPOLITAN CLUJ cu nr. 2/28 iulie 2010;
* Hotărârea Consiliului Județean Cluj nr. 47/2014 privind aprobarea unor măsuri necesare pentru realizarea Proiectului „Sistem de Management Integrat al Deșeurilor în Județul Cluj";
* Hotărârea Consiliului Județean Cluj nr. 187/2016 privind aprobarea Proiectului cu titlul „Fazarea proiectului Sistem de Management Integrat al Deşeurilor în Judeţul Cluj" și a cheltuielilor legate de proiect, modificată prin Hotărârile Consiliului Județean Cluj nr. 24/2017 și nr. 36/2020;
* Hotărârea Consiliului Local al Orașului Huedin nr. 56/2013 privind transmiterea suprafeței de 8.200 mp, teren înscris în CF nr. 51400, proprietatea Orașului Huedin, din admistrarea Consiliului Local al Orașului Huedin în administrarea Consiliului Județean Cluj, în vederea amenajării drumului de acces la Stația de Transfer Huedin, în cadrul Proiectului “ Sistem de Management Integrat al Deșeurilor în Județul Cluj”;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile :

* art. 92 alin. (1), ale art. 173 alin. (1) lit. c), ale art. 286 alin. (3), art. 287 lit. b), art. 289 - 290, ale art. 297 - 301 din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;
* art. 858 – 870 din Legea privind Codul civil nr. 287/2009, republicată, cu modificările şi completările ulterioare;
* art. 7 din Legea serviciului de salubrizare a localităților nr. 101/2006, republicată, cu modificările și completările ulterioare;
* art. 6, ale art. 9 lit. i) și j), ale art. 17, ale art. 22 și ale art. 27 - 28 din Legea privind calitatea în construcţii nr. 10/1995, republicată, cu modificările şi completările ulterioare
* art. 3, ale art. 5 și ale art. 22-23 din anexa la Hotărârea Guvernului nr. 273/1994 privind aprobarea Regulamentului de recepţie a lucrărilor de construcţii şi instalaţii aferente acestora, cu modificările şi completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă înscrierea în Inventarul bunurilor care aparțin domeniului public al Județului Cluj și administrarea Consiliului Județean Cluj a bunului imobil realizat și recepționat ca urmare a finalizării execuției lucrărilor efectuate în cadrul obiectivului de investiții ”Drum de acces la stația de transfer deşeuri Huedin, Judeţul Cluj” din cadrul Proiectului "Sistem de Management Integrat al Deşeurilor în Judeţul Cluj", având datele de identificare cuprinse în **anexa** care face parte integrantă din prezenta hotărâre, edificat pe terenul situat în Orașul Huedin, în suprafață totală de 8.200 mp, înscris în Cartea funciară nr. 51400 Huedin cu nr. cad. 51400.

**(2)** Bunul prevăzut la alin. (1) este declarat bun de interes public județean potrivit legii și este destinat asigurării accesului și funcționării Stației de transfer deșeuri Huedin.

**Art. 2**. Se emite acordul Județului Cluj pentru înscrierea în cartea funciară a dreptului de proprietate publică al Județului Cluj și a dreptului de administrare al Consiliului Județean Cluj asupra bunului imobil menționat la art. 1 alin. (1), edificat pe terenul identificat în Cartea funciară nr. 51400 Huedin cu nr. cad. 51400 în suprafață de 8.200 mp.

**Art. 3. (1)** Comisia specială de inventariere a domeniului public şi privat a Județului Cluj va asigura actualizarea Inventarului bunurilor care aparţin domeniului public al Judeţului Cluj aflate în administrarea Consiliului Județean Cluj, cuprinse în Anexa nr. 1 la Hotărârea Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniului public al Judeţului Cluj, cu modificările şi completările ulterioare, în sensul completării acestuia cu bunurile imobile incluse în domeniul public al Judeţului Cluj menționate la art. 1 alin. (1) din prezenta hotărâre.

**(2)** Direcția Generală Buget – Finanțe, Resurse Umane din cadrul aparatului de specialitate al Consiliului Județean Cluj va actualiza în mod corespunzător datele din evidențele cantitativ-valorice.

**Art. 4.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Generală Buget – Finanțe, Resurse Umane; Direcţia Dezvoltare şi Investiţii și Direcția de Administrare a Domeniului Public și Privat al Județului Cluj.

**Art. 5.** Prezenta hotărâre se comunică Direcției Generale Buget – Finanțe, Resurse Umane; Direcţiei Dezvoltare şi Investiţii; Direcției de Administrare a Domeniului Public și Privat al Județului Cluj; Orașului Huedin, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet [www.cjcluj.ro](http://www.cjcluj.ro).

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 176 din 28 octombrie 2021**

*Prezenta hotărâre a fost adoptată cu 35 de voturi “pentru”, fiind astfel respectate prevederile legale privind majoritatea de voturi necesară.*